חברת התעופה הצרפתית אייר פראנס משיקה תעריף מוזל למי שיטוסו בלי מזוודה. וגם: אייר אירופה מרחיבה את אחיזתה בדרום אמריקה ומונארך רוצה להטיס אתכם ללונדון בפחות מ-200$
דני שדהפורסם: 27.12.16 , 09:16
קבוצת התעופה אייר פראנס-KLM משיקה מתווה מחירים חדש שיאפשר לנוסעי מחלקת התיירים שרוצים לטוס ללא מזוודה לשלם פחות כסף. מדובר בחיסכון של כ-25$ בממוצע לכל מקטע טיסה.
מטוס אייר פראנס
על פי המתווה שיהיה תקף גם לטיסות לישראל וכן לטיסות לאירופה וצפון אפריקה, במחלקת התיירים יהיו שלושה מסלולים: כרטיסי "Light", המיועדים למי שרוצה לטוס ללא מזוודה ומעוניין לחסוך כסף; כרטיס רגיל המיועד לנוסעים שרוצים לנסוע עם מזוודה וכן לבצע שינויים שונים בכרטיס (בתשלום) ומסלול גמיש שהינו מסלול משודרג המאפשר שינוי הזמנה או ביטול כרטיס ללא תשלום, וכן שימוש בשירות SkyPriority, המאפשר מעבר חלק ומהיר בשדה התעופה, בתורים ייעודיים ומקוצרים.
בכל שלושת המסלולים השירות שיקבלו הנוסעים במהלך הטיסה יהיה זהה לחלוטין. זאת ועוד, נוסעי כל המסלולים יוכלו להעלות למטוס מזוודת טרולי במשקל של עד 12 ק"ג, המספיקה למי שנוסע לנסיעה קצרה, בעיקר בתקופת הקיץ.
במסלול הראשון, "Light", הנוסעים יזכו לחיסכון של כ-60$-50$ אם ייסעו בלי מזוודה. בדקנו לדוגמה טיסה מתל אביב לפריז בין 14 ל-20 בינואר. המחיר ללא מזוודה עמד על 397$ ועם מזוודה 457$. אם הנוסע ירצה להוסיף מזוודה המחיר יעלה ל-447$. כלומר הוא עדיין יחסוך, בכרטיס זה, 10$ - אבל ישתלם לו יותר לבחור בכרטיס רגיל, שכן כך הוא יוכל, אם יזדקק לכך, לבצע שינויים.
לונדון ב-197$
​חברת התעופה הבריטית מונארך יוצאת גם היא במבצע מכירות מיוחד למקדימים לרגל הרחבת הפעילות הבינלאומית שלה. החברה, המפעילה קווי טיסות סדירים בין לונדון לתל אביב ובין מנצ'סטר לתל אביב מציעה לעונת החורף כרטיסי טיסה במחירים זולים מהרגיל.
המחירים מתחילים ב-197$ לטיסת הלוך ושוב בקן תל אביב-לונדון ובמחיר שמתחיל ב-185$ לטיסה הלוך ושוב בקו תל אביב-מנצ'סטר. בנוסף מפעילה החברה טיסות עונתיות מאילת ללונדון במחיר שמתחיל ב-161$ לכרטיס הלוך ושוב.
קורדובה קרובה
חברת התעופה אייר אירופה, הודיעה על פתיחת שני קווי תעופה חדשים: הראשון לקורדובה, העיר השנייה בגודלה בארגנטינה אחרי בואנוס איירס והשני לגואיאקיל, העיר הגדולה באקוודור, שהיא גם נקודת היציאה המועדפת למטילים לאיי גלאפאגוס.
מטוס אייר אירופה
לרגל פתיחת הקווים החברה יוצאת במחירי היכרות - החל מ-775$ לכרטיס לקורדובה (לכרטוס עד 18 בינואר ויציאות עד אוקטובר, לא כולל חגים, ומ-1,215$ לכרטיס טיסה הלוך ושוב לאקוודור (כירטוס עד 4 בינואר ויציאות עד 20 ביוני, לא כולל חגים).